Wanaa sümaa alin jemiai chaa Jerusalén,
oꞌttüsü wane miꞌiraa natüma na judíokana chaꞌaya süpüla sotüinjatüin naaꞌin wanaa sümaa süikkaleꞌennüin süchikua paala tü aꞌwaajüleekat Maleiwa.
Warai müshi Jesús suluꞌu tü aꞌwaajüleekat Maleiwa suupünaapünaa tü luma eꞌitaanakat anain nünülia Salomón.
Narütkaakalaka wane laülaayuu judíoirua nünainmüin süpüla nooꞌulaküin naaꞌin.
Nasakirataalakalaka nia:
—¿Jamüshi pia kamaꞌakaꞌa maꞌi süpüla aküjaa wamüin sünain jaralin pia?
Müleka shiimüinre sünain piain Cristoin chi Nüneekajalakai Maleiwa,
püküjaa wamüin süka pütchi eekai jaꞌyashin —namakalaka nümüin Jesús.
Nüsouktakalaka Jesús namüin:
—Taküjüitpaꞌasa jümüin sünain tayain Cristoin,
otta jiakana,
nnojotsü kapülain jaaꞌin tanüiki.
Tü kasa anasü taaꞌinrakat,
tü aluwataanakat anain taya nütüma chi Tashikai,
tü nütüjakat apüleerua nümüiwa,
shiiꞌiyatüin jümüin takuaippa.
Masütaajukaꞌa jia sünain manoujain tanain,
shia süka nnojoliin taꞌanneetsein jia.
Otta na taꞌanneetsekana,
teꞌraajüin naya je oꞌunüshii tamaa süka neꞌraajüin tanüiki.
Eeꞌiranajaaitpa naaꞌin tatüma süpüla eeinjanain naya nümaa Maleiwa waneepia.
Müina nnojoliin amüloulin naya.
Je nnojotsü jaralüinjatüin asütüin naya tajapuluꞌujee.
Saaꞌu naapajalain naya tamüin chi Tashikai,
chi alanaꞌaleekai sünain pülashin suulia kasakat süpüshua,
nnojoruleejaꞌa nasütünajanain najapuluꞌujee.
Tü takuaippakat,
aꞌaniraasü nümaa chi Tashikai,
akaajaa tü nukuaippakat tamaa —nümakalaka Jesús namüin.
Na laülaayuu judíokana,
naapaakalaka ipa nachikua süpüla naꞌinaꞌalüinjachin nia.
Nümakalaka joo Jesús namüin:
—Tountüin taaꞌinrüin nütüma chi Tashikai kasa wainma eekai anashaatain maꞌi juꞌupala,
tü nütüjakat apüleerua niakai nümüiwa.
¿Jaratkaꞌa juꞌuteein anainjee taaꞌin süka ipa?
—nümakalaka namüin.
Nasouktakalaka nümüin:
—Nnojoishi waꞌiteein pia süka ipa saaliijee paaꞌinrüin kasa eekai anain,
saaliijeejatü eꞌrülin wayumüin pia sümaa pünüiki “Tayaꞌaya Maleiwa” pümüin sümaa wayuuin neꞌe pia —namakalaka nümüin.
Nüsouktakalaka Jesús namüin:
—Pansaasü tü karaloukta nüchikimaajatkat Maleiwa.
Soto jaaꞌin tü nümakat chi Maleiwakai ashajünakat suluꞌu nütüma Moisés sünain “maleiwa jia” nümüin.
Saaꞌu “maleiwa” namünüin na wayuu kamüinjanakana tü pütchikat,
¿jamakaꞌa joo mojushiikaꞌa jümüin “Nüchon taya Maleiwa” tamüin jümüin?
Nnojotsü teꞌralain wayumüin tia nümüin Maleiwa.
Tayakai,
akatannüshi nütüma Maleiwa süpüla nüjütüinjachin taya saꞌakamüin wayuu.
Müleka nnojorule taaꞌinrüin tü naaꞌinrakat chi Tashikai,
anasüjaꞌa suluꞌu nnojorule kapülain jaaꞌin tanüiki.
Akaajasa taaꞌinrüle shia,
jaꞌitaichi jiyouktüin taya,
anakaja müleka kapürale jaaꞌin tü taaꞌinrakat juꞌupala süpüla jiyaawatüinjatüin saaꞌu sünain saꞌaniraain nukuaippa chi Tashikai tamaa je saꞌaniraain takuaippa nümaꞌaya —nümataalakalaka Jesús namüin.
Nataꞌüleekalaka nachikua Jesús,
akaisa isain nia noulia.
Aleꞌejaa müshia Jesús chamüin waneemüin saꞌata tü süchikat Jordán eejechire paala Juan sünain owoutisaajaa wayuu.
Je saaꞌu makatüin Jesús chaꞌaya,
antapaayaa müsü wayuu wainma nünainmüin sünain sümajiraain nüchiki mayaa:
—Mayaainje nnojolüin naaꞌinrüin Juan wane kasa anasü nütüjakat apüleerua Maleiwa nümüiwa,
shiimainshaana tü nümapüꞌükat nooꞌopünaa Jesús —namakalaka.
Je chaꞌaya,
anoujasü wainma wayuu nünain Jesús.